钦定古今图书集成/明伦汇编/官常典/第327卷 > 大学衍义补 > 屠勋
## 钦定古今图书集成/明伦汇编/官常典/第327卷 > 大学衍义补 > 屠勋

按《明外史》本传：“勋字元勋，平湖人，成化五年进士，授
工部主事，督造清浦漕舟。时王恕总河事，知其能，荐
之，改刑部，历郎中。有疑狱或事干权贵，尚书林聪辄
属勋，勋剖决无滞。有李胜者，诱其主之子李福为私
铸，而阴令逻者发之，福坐戍边。勋曰：‘此奴利主产也’。
以福罪罪之，而归其产。擢南京大理寺丞。弘治初，入”
为大理寺少卿。六年，久旱求言。勋上十事，如南京暑

一方遂靖。明年擢右副都御史，巡抚顺天，整饬蓟州
边备。勋以密云孤悬，有警不及援，潮河川漫延难守，
黄花镇拱护诸陵，守备单弱，奏分蓟州为中路，密云、
建昌为东西二路，屯兵犄角，缓急相救。筑城堡于潮
河川，扼险居守，增置黄花镇戍垒，使烽堠相望，自是
塞垣加固。熊儿谷骑兵曰寄操营，去水十馀里，凿井
数丈，皆坚石，人马病渴。猪圈头关地平衍，夏水溢，营
壁倾圮，岁苦修筑。勋曰：“无水而立营舍，要地而屯沮
洳，皆兵忌也。”奏徙寄操营。平谷便地，就水泉，而移关
于南北水谷，岁省役卒数百人。宝坻产银鱼，中使岁
取扰民。麻峪山有银矿，镇守内臣以中旨按索，吏民
骇惧。勋皆论之。诏戒约中使罢矿，事不行。又以京邑
役重民贫，奏减旧设库夫、坛户、旛夫数千计。昌平诸
陵供亿浩穰，请免计丁养马。民深德之。历刑部左、右
侍郎。寿宁侯张鹤龄与肃宁民争地，命勋往勘。勋奏：
“食禄之家不言利，况母后诞毓之乡，岂宜与小民争
尺寸土。”弗听。历右都御史，协理院事。武宗立，上郊祀、
籍田、幸学三事，谓新政宜求实意，勿徒循故事为美
观。正德二年代闵珪为刑尚。时刘瑾窃政，勋知事不
可为，弥年遽引疾去。诏加太子太保，赐敕《驰传》归。月
廪岁隶悉如制。又八年卒。赠太保，谥“康僖。”勋为人果
断，明习律令。服官四十年，始终不离法曹，故其谳狱
尤著。素不附瑾。及瑾败，治其党办事官，词引勋及尚
书王华、顾佐、韩邦问，侍郎沈锐，于是各下巡按御史
逮讯，皆坐杖输赎。既见抑于瑾，而又为所连染，君子
惜焉。子应埙、应坤、应峻，并举进士，应埙副使，应坤参
政，应峻谕德，有文名。应峻子仲律、叔方，孙谦亦举进
士。仲律知府，叔方及谦皆副使。先是，建文朝殉难诸
臣，神宗登极，诏书已褒恤，而亲党谪戍者犹未释还。
万历十二年，叔方为御史，具疏恳言之，获释者数千
人。